Apstiprināts ar

Ministru kabineta

2015. gada  9. jūnija

noteikumiem Nr. 281

**Latvijas būvnormatīvs LBN 202-15**

**"Būvprojekta saturs un noformēšana"**

**1. Vispārīgie jautājumi**

1. Būvnormatīvs nosaka prasības būvprojekta teksta lapu saturam un rasējumu noformēšanai.

2. Būvnormatīvs attiecas uz jebkuru būvprojektu vai būvprojektu minimālā sastāvā un detalizētiem rasējumiem, izņemot būvniecības ieceres metu, citus pirmsprojekta grafiskos vai teksta materiālus, kā arī demonstrācijas materiālus.

3. Būvprojektu izstrādā ne mazāk kā trijos eksemplāros:

3.1. vienu eksemplāru – būvprojektu ar saskaņojumu oriģināliem – glabā būvprojekta izstrādātājs Arhīvu likumā noteiktajā kārtībā;

3.2. vienu eksemplāru – būvprojektu ar saskaņojumu oriģināliem – būvprojekta izstrādātājs iesniedz būvvaldē vai institūcijā, kas pilda būvvaldes funkcijas, glabāšanai arhīvā, bet Būvniecības likuma 6.1panta pirmās daļas 1. punktā minētajos gadījumos – divus eksemplārus iesniedz būvvaldē;

3.3. vienu eksemplāru – būvprojektu ar saskaņojumu oriģināliem – būvprojekta izstrādātājs nodod pasūtītājam.

4. Rasējumu izstrādāšanai izmantotos konstrukciju un citus aprēķinus neiekļauj būvprojektā, ja speciālajos būvnoteikumos nav noteikts citādi. Šos materiālus glabā būvprojekta izstrādātājs Arhīvu likumā noteiktajā kārtībā un uzrāda pasūtītājam vai būvniecības kontroles institūcijām (valsts un attiecīgās pašvaldības) pēc to pieprasījuma.

5. Institūcija, kura izsniedz tehniskos vai īpašos noteikumus būvprojekta izstrādāšanai, var norādīt, kādi būvprojekta daļas rasējumi (vienā eksemplārā) pēc būvprojekta izskatīšanas būvvaldē vai institūcijā, kas pilda būvvaldes funkcijas, jāiesniedz glabāšanai šīs institūcijas arhīvā.

6. Būvprojekts satur teksta lapas, arī dokumentus un rasējumus, ko iesien vai sastiprina vienā vai vairākās grāmatās (turpmāk – sējums) atkarībā no daļu vai sadaļu skaita.

7. Būvprojekta izstrādātājs ir tiesīgs šajā būvnormatīvā noteiktos dokumentus iesniegt elektroniska dokumenta veidā, ja dokuments sagatavots atbilstoši normatīvajiem aktiem par elektronisko dokumentu noformēšanu.

**2. Būvprojekta teksta lapu saturs**

8. Būvprojekta teksta lapas satur nepieciešamo informāciju un skaidrojošos aprakstus par būvobjektu, būvprojekta risinājumiem, būvprojekta izstrādātāju, pasūtītāju, laiku un vietu.

9. Būvprojekta teksta lapas ir šādas:

9.1. būvprojekta titullapa;

9.2. būvprojekta sastāva lapas;

9.3. satura rādītājs (sējumā ietvertā būvprojekta teksta lapu un rasējumu satura rādītājs ar lappušu norādēm);

9.4. būvprojektēšanai nepieciešamie dokumenti, arī inženierizpētes pārskati un tehniskie atzinumi;

9.5. skaidrojošs apraksts;

9.6. ugunsdrošības pasākumu pārskats.

10. Titullapā norāda šādu informāciju:

10.1. būvprojekta izstrādātāja nosaukums, reģistrācijas numurs Uzņēmumu reģistrā un būvkomersanta reģistrācijas numurs – juridiskām personām vai būvprojekta izstrādātāja vārds, uzvārds un sertifikāta numurs – fiziskām personām;

10.2. pasūtītāja nosaukums, reģistrācijas numurs Uzņēmumu reģistrā un juridiskā adrese – juridiskām personām vai vārds, uzvārds un dzīvesvieta – fiziskām personām;

10.3. pasūtījuma numurs;

10.4. būvobjekta nosaukums un adrese;

10.5. būvprojekta daļas vai sadaļas nosaukums;

10.6. sējuma numurs un tajā ietvertās daļas vai sadaļas marka;

10.7. būvkomersanta atbildīgās personas vārds, uzvārds, paraksts un zīmogs, ja būvprojekta izstrādātājs ir juridiska persona;

10.8. būvprojekta vadītāja vārds, uzvārds un paraksts;

10.9. būvprojekta izstrādāšanas vieta un gads.

11. Būvprojekta sastāva lapā uzrāda šādu informāciju:

11.1. daļu un sadaļu nosaukumi;

11.2. markas un kārtas numuri būvprojektā attiecīgi pa sējumiem.

12. Būvprojekta daļas vai sadaļas un sējuma satura rādītāja lapu ar lappušu norādēm pievieno aiz titullapas un būvprojekta sastāva lapas katrā sējumā.

13. Būvprojekta skaidrojošais apraksts satur vispārīgu informāciju par būvobjekta novietojumu, arhitektonisko risinājumu un inženierrisinājumiem kopumā. Skaidrojošajā aprakstā norāda arī projektētās būves galvenos tehniskos rādītājus, ēkas energoefektivitāti, būves galvenos konstruktīvos risinājumus un izmantotos būvizstrādājumus, kā arī būves galveno lietošanas veidu atbilstoši būvju klasifikācijai, vides pieejamības un ugunsdrošības pasākumu risinājumus un citus būvi raksturojošus datus atbilstoši speciālajos būvnoteikumos noteiktajām prasībām.

14. Būvprojekta daļas vai sadaļas skaidrojošs apraksts attiecīgajā daļā vai sadaļā satur informāciju par atsevišķā būvprojekta daļā vai sadaļā ietvertajiem risinājumiem.

**3. Būvprojekta rasējumu noformēšana**

15. Būvprojekta rasējumus izstrādā uz noteikta izmēra rasējumu lapām saskaņā ar standartu LVS EN ISO 5457:2007 "Ražošanas tehniskā dokumentācija. Rasējumu lapu izmēri un izkārtojums".

16. Ja būvprojektēšanas līgumā nav īpašu nosacījumu, būvprojekta rasējumi atbilst šī būvnormatīva 1. pielikumā minēto standartu prasībām.

17. Rasējumu mērogu pieņem saskaņā ar standartā LVS EN ISO 5455:2007 "Tehniskie rasējumi. Mērogi" noteiktajām prasībām.

18. Grafiskos apzīmējumus pieņem saskaņā ar standartā LVS ISO 128-23:2007 "Tehniskie rasējumi. Shēmu vispārīgie principi – 23. daļa: Līnijas būvniecības rasējumos" noteiktajām prasībām.

19. Būvprojekta ģenerālplānā norāda projektējamo būvju eksplikāciju ar kadastra apzīmējumu (ja tāds ir piešķirts), galveno lietošanas veidu un apbūves rādītājiem (apbūves laukums, būvtilpums u. c.), kā arī galvenos apbūvi raksturojošos parametrus (apbūves blīvums, apbūves intensitāte, brīvās zaļās teritorijas rādītājs, apbūves augstums u. c.).

20. Būvprojekta daļas vai sadaļas rasējumus ievada vispārīgo rādītāju lapa, kurā iekļauj:

20.1. daļas vai sadaļas rasējumu sarakstu un to markas;

20.2. izmantoto un pievienoto dokumentu sarakstu;

20.3. būvniecībai nepieciešamo būvizstrādājumu sarakstu ar tehnisko informāciju – apzīmējumiem, veidu, skaitu;

20.4. norādījumus (var būt apvienoti ar skaidrojošo aprakstu) un nestandarta apzīmējumus;

20.5. būvprojekta daļas vai sadaļas vadītāja apliecinājumu atbilstoši speciālajos būvnoteikumos noteiktajām prasībām.

21. Rasējuma lapas labajā apakšējā stūrī iekārto rakstlaukumu, kurā norāda šādu informāciju:

21.1. būvprojekta izstrādātāja nosaukums – juridiskām personām vai uzvārds un dzīvesvieta – fiziskām personām;

21.2. būvobjekta nosaukums;

21.3. rasējuma lapas nosaukums vai saturs;

21.4. pasūtījuma numurs;

21.5. rasējuma marka un numurs;

21.6. kopējais lapu skaits sadaļā, tikai uz vispārīgo rādītāju lapas;

21.7. mērogs;

21.8. būvprojekta daļas vai sadaļas vadītāja uzvārds, paraksts, datums;

21.9. lapas tehniskā izstrādātāja uzvārds, paraksts, datums;

21.10. arhīva reģistrācijas numurs.

22. Atkārtoti lietotiem rasējumiem iekārto rakstlaukumu, kurā norāda šādu informāciju:

22.1. pasūtījuma numurs;

22.2. lapas piesaistītāja uzvārds, paraksts un datums;

22.3. daļas vai sadaļas vadītāja uzvārds, paraksts un datums;

22.4. rasējuma marka un numurs;

22.5. arhīva reģistrācijas numurs.

23. Būvprojekta atsevišķu daļu, sadaļu, darbu vai rasējumu nosaukumus saīsina, apzīmējot ar īpašu rasējuma marku. Rasējuma marku apzīmējumi norādīti šī būvnormatīva 2. pielikumā.

Ekonomikas ministre Dana Reizniece-Ozola